СЪДЪРЖАНИЕ

1. Въведение 2

2. Състояние на проекта 2

2.1. Преглед на постигнатия през разглеждания период напредък 2

2.2. Договорна рамка за приключването на проекта 3

2.3. Подготовка за алтернативно техническо решение 5

2.4. Подготовка за миграцията 6

2.5. Мрежата ШИС II 6

2.6. Оперативно управление 7

2.7. Сигурност 7

3. Управление 8

3.1. Финансови последици 8

3.2. Управление на проекта 9

3.2.1. Съвет за управление на цялостната програма (СУЦП) 9

3.2.2. Комитет за ШИС-ВИС (ШИС ІІ) 10

3.2.3. Национално планиране и координиране 10

3.2.4. Съветът 10

3.2.5. Европейският парламент 11

4. Приоритети за следващия отчетен период 12

5. Заключения 12

1. Въведение

В настоящия доклад за напредъка се описва работата, извършена през втората половина на 2010 г. по разработването на Шенгенската информационна система от второ поколение (ШИС II) и по миграцията от ШИС 1+ към ШИС II. Докладът се представя на Съвета и на Европейския парламент в съответствие с член 18 от Регламент (ЕО) № 1104/2008 на Съвета и Решение 2008/839/ПВР на Съвета относно миграцията от Шенгенската информационна система (ШИС 1+) към ШИС II.

2. Състояние на проекта

2.1. Преглед на постигнатия през разглеждания период напредък

На заседанието на Съвета по правосъдие и вътрешни работи на 3 и 4 юни 2010 г. бяха създадени условията за значителния напредък, постигнат по проекта за ШИС II през втората половина на 2010 г. През този период експерти от Комисията и държавите-членки работиха активно за финализиране на прецизираните изисквания за системата и очертаха реалистичен проект на график за изпълнение. Проведени бяха полезни семинари и срещи с участието на експерти, представляващи всички заинтересовани лица, на които бяха посочени областите, в които изискванията на ШИС II трябва да се променят, за да се удовлетворят нуждите на крайните потребители, като се отчита необходимостта от запазване на инвестициите в ШИС II, направени на национално равнище. Няколко елемента от тази промяна бяха значителни и, не на последно място, необходимостта да се осигури система, която е около пет пъти по-голяма от първоначално планираното (в първоначалния договор бяха записани между 15 и 22 милиона сигнала, а изискванията понастоящем са за 70—100 милиона сигнала), но е в състояние да работи.

След извършването на подробна оценка от експерти, представляващи всички заинтересовани лица, бе постигнат широк консенсус както за преразгледаните изисквания на системата и бъдещия подход при провеждането на изпитванията, така и за основните елементи на цялостния график. Въз основа на това се очаква ШИС II да започне да функционира през първото тримесечие на 2013 г.

След като изискванията за системата бяха окончателно определени, Комисията започна преговори с главния изпълнител по договора за разработване, за да се установи какво е необходимо да обхваща договорът, като целта бе да се отстранят разликите между описанието на резултатите от първоначалния договор и резултатите, които е необходимо да бъдат постигнати посредством правните инструменти от 2008 г. относно миграцията[1] и промените в нуждите на крайните потребители. От август до средата на септември се проведоха сложни преговори за изясняване на точното съдържание на услугите, които трябва да се предоставят, и за получаване на разумна от финансова гледна точка оферта от страна на изпълнителя. В крайна сметка преговорите приключиха успешно. Съответният бюджет за приключване на проекта продължава да съответства изцяло на бюджетния пакет за ШИС II, одобрен за периода 2007—2013 г.

Въпреки че окончателните спецификации на системата бяха съвместно изготвени и договорени с експерти от държавите-членки, така че да се запазят направените досега инвестиции, националните системи се нуждаят от известно актуализиране, по-конкретно за да може значително увеличеният капацитет на системата да се използва пълноценно. В стремежа си да съвмести по-голямото отражение върху ресурсите, свързани с ШИС II, за държавите-членки, Комисията положи усилия да бъде максимално гъвкава при адаптирането на националните годишни програми по отношение на Европейския фонд за външните граници (ЕФВГ). ШИС II е сред стратегическите приоритети за ЕФВГ, което дава възможност на държавите-членки да получат съфинансиране от ЕС в размер до 75 %.

В този контекст, на заседанието си на 7 и 8 октомври 2010 г. Съветът по правосъдие и вътрешни работи потвърди, че пускането на ШИС II в експлоатация продължава да бъде абсолютен приоритет, за чието осъществяване са необходими съвместни усилия и тясното сътрудничество на държавите-членки и Комисията. Освен това Съветът разгледа цялостния график и бюджет за пускането на ШИС II в експлоатация, които Комисията бе потвърдила в представен на заседанието доклад[2], и призова заинтересованите лица да направя всичко възможно, за да може проектът да бъде изпълнен в съответствие с графика и финансовия план. Той също така приветства предложената от Комисията възможност ЕФВГ да бъде предоставен на разположение на държавите-членки, за да се окаже съдействие за довършване на националните елементи на системата, и припомни, че е необходимо планът за действие в извънредни ситуации, основаващ се на по-нататъшното разработване на Ц.ШИС 1+, да бъде запазен, докато приключат успешно изпитванията, определени за втория етап.

След почти двегодишен период на технически трудности заключенията, приети от Съвета по правосъдие и вътрешни работи на 7 и 8 октомври 2010 г., съдържаха ясна и реалистична пътна карта, ползваща се с широка подкрепа, за приключването на проекта за ШИС II. Комисията подчерта, че е време да се осигури необходимото спокойствие на експертите, за да могат да се концентрират върху техническите цели, които им предстоят, и върху приключването на проекта.

2.2. Договорна рамка за приключването на проекта

На 15 септември 2010 г. Комисията и главният изпълнител по договора за разработване се споразумяха относно договорната рамка за приключването на проекта. Основните елементи на споразумението са следните:

- Технически изисквания

Комисията и изпълнителят се споразумяха за всички окончателни изисквания, необходими за пускането в експлоатация на системата ШИС II, като бе запазен изцяло консенсусът, постигнат с експертите от държавите-членки. Една от основните актуализирани характеристики на системата е нейният капацитет, който е около пет пъти по-голям от първоначално предвидения (в първоначалния договор бяха записани между 15 и 22 милиона сигнала, а изискванията понастоящем са за 70—100 милиона сигнала). Високите изисквания за производителността на системата бяха запазени, за да могат да се удовлетворят всички оперативни нужди на бъдещите ѝ крайни потребители.

Важно е да се отбележи, че основните задължения, произтичащи от правните инструменти за ШИС II, не бяха засегнати от преразгледаните изисквания.

- График

Цялостният график, който бе представен на Съвета през юни 2010 г., бе потвърден и стана неразделна част от договора. В продължение на 30 месеца ШИС II ще бъде разработвана и активно изпитвана. Системата ще бъде готова за пускане в експлоатация през първото тримесечие на 2013 г. В краткосрочен план (до второто тримесечие на 2011 г.) акцентът ще бъде поставен върху адаптирането на централните и националните системи към актуализираните изисквания. За тази цел през октомври бе разпространен нов документ за контрол на интерфейса (ДКИ) (Interface Control document (ICD)), който е основният технически документ за разработването на централните и националните компоненти на ШИС II, а в края на годината бе доставен актуализираният хардуер за основните и резервните системи. През следващата фаза ще бъдат извършени изпитвания, за да се провери правилното функциониране на ШИС II като цяло. Това ще отнеме около година и ще приключи с изпитването на втори етап през 2012 г. Окончателните фази на проекта ще се състоят от „цялостно изпитване“ (поредица от изпитвания, предвидени в правните инструменти за ШИС II) и реална миграция на данните. Системата ще бъде пусната в експлоатация през първото тримесечие на 2013 г.

- Бюджет

Бюджетът на договорената процедура за приключване на разработването и за изпитване на ШИС II възлиза на 34,95 млн. EUR.

От тези 34,95 млн. EUR 22,02 млн. EUR са предназначени за разработване (включително изпитването и миграцията), а 12,93 млн. EUR — за актуализиране на хардуера (обосновано от увеличения капацитет на системата и нуждата от допълнителна среда за изпитванията, даваща възможност разработването и изпитванията да се извършват едновременно).

Разходите за разработване съвпадат с бюджета, посочен в съпоставителния доклад на Комисията от юни 2009 г. (21,74 млн. EUR без актуализирането на хардуера).

Общите разходи няма да надхвърлят бюджетния пакт, договорен за ШИС II до 2013 г.

- Договорни условия и гаранции

По време на преговорите Комисията гарантира, че нито едно от договорните условия и гаранции в първоначалния договор не е занижено и по-конкретно, тези, които са свързани с разпоредбите относно санкциите.

Също така Комисията осигури включването на клауза за „прекратяване“ в договора, както бе посочено в заключенията на Съвета от юни 2009 г. Тази клауза е подобна на клаузата относно евентуален неуспех при изпитването на първи етап, но засяга резултатите от изпитването на втори етап. Тя ще позволи на Комисията да вземе решение за незабавно прекратяване на договора, ако бъде преценено, че изпитването на втори етап е приключило неуспешно.

Комисията включи също така „клауза за най-благоприятни условия“ за придобиването на хардуера.

2.3. Подготовка за алтернативно техническо решение

На заседанието си на 7 и 8 октомври 2010 г. Съветът по правосъдие и вътрешни работи припомни, че е необходимо планът за действие в извънредни ситуации, основаващ се на по-нататъшното разработване на Ц.ШИС 1+, да бъде запазен, докато приключат успешно изпитванията, определени за втория етап. За тази цел Съветът прикани Комисията да предприеме необходимите стъпки, за да осигури, в сътрудничество с Франция, наличието на такъв план за действие в извънредни ситуации дотогава.

От 2009 г. насам между Комисията и Франция се проведоха двустранни преговори с цел евентуално сключване на споразумение за делегиране за прилагане на алтернативно решение за разработване на ШИС II въз основа на по-напреднало техническо решение ШИС 1+ (ШИС 1+RE), за да се подготви евентуалното преминаване към алтернативен технически сценарий за прилагане на функционалните възможности на ШИС II, ако бъде преценено, че един от основните етапи се е провалил.

Чрез споразумение за делегиране Комисията ще може да изпълни бюджета на ЕС, като делегира на Франция задачите, свързани с разработването на ШИС II. Проектът на това споразумение вече бе финализиран и може да бъде използван за всяко разумно техническо решение, което Франция би могла да предложи като алтернатива.

Що се отнася до правните отношения между Франция и нейния изпълнител по договора за ШИС 1+RE, Франция уведоми Комисията, че съгласно френското законодателство относно възлагането на обществени поръчки срокът на договорното основание за ШИС 1+RE ще изтече, ако договорът не влезе в действие до септември 2010 г. Именно това се случи. Предвид ангажимента на Франция да осигури техническо решение в извънредни ситуации до края на втория етап (както е описано в заключенията на Съвета относно ШИС II от 23 април 2010 г.), Комисията ще продължи да работи в тясно сътрудничество с френските власти, за да може това решение да бъде използвано, чрез организирането от френските власти на нов търг за представянето на предложения, ако е необходимо.

По отношение на законодателните действия вече са налице всички необходими условия, даващи възможност за използването на алтернативен технически сценарий, ако се окаже необходимо. В резултат на предложението на Комисията за изменения на инструментите, свързани с миграцията към ШИС II, през юни 2010 г. Съветът прие разпоредба, съгласно която „ разработването на ШИС II може да бъде осъществено чрез изпълнението на алтернативен технически сценарий, отличаващ се със свои собствени технически характеристики “[3].

2.4. Подготовка за миграцията

За успешната миграция от ШИС 1+ към ШИС II, ще бъде създадена временна миграционна архитектура. Тя ще съдържа конвертор, който ще преобразува данните в две посоки между сегашната Ц.ШИС и централната ШИС II и ще поддържа двете системи синхронизирани за времето, което е необходимо на държавите-членки да се прехвърлят от едната система към другата.

На този етап основните елементи на работата са:

- самият конвертор, който ще бъде разработен от изпълнителя по договора;

- свързаната с конвертора документация, като например техническите му спецификации;

- документацията за изпитването на конвертора;

- дейности по прецизиране на данните на равнище държави-членки, за да се гарантира, че съществуващите сигнали в ШИС 1+, които ще бъдат прехвърлени в ШИС II, отговарят във възможно най-голяма степен на изискванията за данните в ШИС II.

По време на техническите и политическите дискусии по проекта ШИС II, които се проведоха от неуспешните изпитвания на оперативната система през декември 2008 г. до успешното изпитване на първи етап през март 2010 г., дейностите по миграцията бяха до известна степен замразени. През втората половина на 2010 г. вече имаше по-голяма яснота и тези дейности отново придобиха значение. Цялата предишна работа по миграцията бе преразгледана, за да бъде приведена в съответствие с прецизираните изисквания.

Разработването на конвертора продължи, като изискванията бяха взети предвид. Актуализираният конвертор ще бъде нужен към края на второто тримесечие на 2011 г., за да може да бъде изпитан заедно със съществуващата ШИС 1+.

За да може да помогне на държавите-членки да определят количеството работа, която трябва да свършат във връзка с прецизирането на данните, Ц.ШИС редовно представя на съответната работна група на Съвета документ, в който подробно са описани промените в базата данни ШИС според картографирането на данните и дейностите по прецизиране.

2.5. Мрежата ШИС II

Проектът ШИС II предвижда осигуряването на комуникационна мрежа, покриваща голямо пространство, която отговаря на изискванията за наличност, сигурност, географско покритие и ниво на обслужване и благодарение на която ще се осъществява комуникацията между националните системи и централната система.

През разглеждания в настоящия доклад период успешно бе установена връзка между мрежата s-TESTA на ШИС II и Румъния, при спазване на определения срок и бюджет, с което броят на свързаните държави-членки достигна 31 (плюс Европол и Евроюст).

2.6. Оперативно управление

В съответствие с политическия мандат, който Съветът и Европейският парламент дадоха на Комисията под формата на съвместни изявления при приемането на правните инструменти за ШИС II и ВИС, през юни 2009 г. Комисията прие законодателни предложения за създаването на агенция за оперативното управление на широкомащабни информационни системи в областта на свободата, сигурността и правосъдието. Вследствие на влизането в сила на Договора от Лисабон се оказа, че е необходимо да се представи единно изменено предложение, което Комисията прие през март 2010 г. Предложената агенция ще се занимава основно с оперативното управление на ШИС II (след пускането ѝ в експлоатация), ВИС и Евродак. В бъдеще на агенцията могат да бъдат възложени и други широкомащабни информационни системи.

Работата по настоящото законодателно предложение е в напреднала фаза и се очаква регламентът да бъде приет през 2011 г.

2.7. Сигурност

След като някои държави-членки повдигнаха въпроса за съответствието с Решения 2007/171/ЕО, 2007/170/ЕО и 2008/602/ЕО на Комисията[4], Комисията направи техническо проучване относно достъпа до некриптирани данни, който се осъществява в защитената среда на оперативния център на мрежата.

В проучването бяха описани няколко варианта и бе поискано становището на експерти от държавите-членки. Вариантите включваха второ ниво на криптиране, но също така набор от допълнителни организационни процедури, с които да се предотврати или ограничи достъпът до некриптирани данни. Що се отнася до изпълнението, потенциалното решение трябва да окаже минимално отражение върху някои основни критерии, като работата на системата и времето за даване на отговор, разходите по изпълнението на централно и национално равнище и отражението върху графика. Прилагането на възможните варианти бе обсъдено с държавите-членки на работна среща, организирана от Комисията в началото на 2011 г.

3. Управление

3.1. Финансови последици

До края на периода, обхванат от доклада, общите бюджетни задължения, поети от Комисията по проекта ШИС II от 2002 г. насам, възлязоха на 133 170 429 EUR. Съответните договори включват проучвания за осъществимост, разработването на самата централна ШИС II, поддръжката и гарантирането на качеството, мрежата ШИС II, подготовката на оперативното управление в Страсбург, сигурността, подготовката, свързана с биометричните данни, комуникацията и командировъчните разходи на експертите.

От тази сума 68 152 710 EUR бяха реално платени между 2002 г. и края на декември 2010 г. Основните разходни пера бяха разработване (33 435 295 EUR), мрежа (20 371 388 EUR) и поддръжка и гарантиране на качеството (8 124 387 EUR).

Изпълнение на бюджета |

от 2002 г. до декември 2010 г. | от юли до декември 2010 г. |

Поети задължения | Плащания | Поети задължения | Плащания |

Разработване | 80 377 456 | 33 435 295 | 37 201 723 | 6 934 479 |

Поддръжка и гарантиране на качеството | 9 882.074 | 8 124 387 | 482 180 | 931 907 |

Мрежа | 32 375 954 | 20 371 388 | 0 | 4 358 677 |

Подготовка на оперативното управление | 7 468 215 | 4 837 950 | 1 344 177 | 309 529 |

Сигурност | 874 715 | 217 712 | 5 440 | 0 |

Проучвания / Консултантски дейности | 940 481 | 921 611 | 0 | 0 |

Информационна кампания | 33 373 | 33 373 | 0 | 0 |

Командировъчни разходи на експертите | 1 203 286 | 196 121 | 149 906 | 43 950 |

Други | 14 874 | 14 874 | 0 | 0 |

ОБЩО: | 133 170 429 | 68 152 710 | 39 183 426 | 12 578 542 |

През този период държавите-членки изразиха нарастващата си загриженост във връзка с нуждата от допълнително национално финансиране за ШИС II. За да реши този въпрос, Комисията започна оценка на възможностите за предоставяне на допълнително подпомагане за разходите за довършване на разработването на националните системи в рамките на предвидените бюджетни средства. Това бе направено в тясно сътрудничество с националния отговорен орган по Европейския фонд за външните граници (ЕФВГ) в държавите-членки и националните ръководители на проекта ШИС II. Въпросът бе обсъден на заседанието на комитета SOLID на 20 октомври, след което всяка държава-членка бе приканена да посочи какви са съответните ѝ нужди на национално равнище и да информира комитета SOLID за тях до края на ноември 2010 г. След това бе направен анализ на данните, за да се прецени дали съществуващото финансиране е достатъчно или може да са необходими допълнителни ресурси.

3.2. Управление на проекта

3.2.1. Съвет за управление на цялостната програма (СУЦП)

В заключенията на Съвета относно ШИС II от 26—27 февруари 2009 г. и 4—5 юни 2009 г. бе създаден неофициален орган — Съвет за управление на цялостната програма, включващ експерти от държавите-членки, за да се засили сътрудничеството и да се предоставя пряка помощ от държавите-членки за проекта за централната ШИС II. Вследствие на положителния резултат от работата на тази група и нуждата от допълнително засилване на сътрудничеството и по-голяма прозрачност във връзка с проекта групата бе официално включена в структурата за управление на ШИС II, без да се засягат отговорностите на Комисията и държавите-членки.

Чрез изменените правни инструменти относно миграцията, приети на 3 юни 2010 г.[5], СУЦП бе официално призната за консултативен орган, който да оказва съдействие по проекта за централна ШИС II, за да се улесни съгласуваността между проектите за централна ШИС II и национални ШИС II. Съветът за управление няма правомощия за вземане на решения, нито мандат да представлява Комисията или държавите-членки.

В правните инструменти е отбелязано, че държавите-членки, действащи в рамките на Съвета, ще посочат експерти. На 23 септември 2010 г. бе постигнато споразумение относно назначенията. Паралелно с това Комисията назначи свои експерти. Това даде възможност следващото заседание на 30 септември 2010 г. да се проведе съгласно новата формална рамка. Установената практика групата да се председателства последователно от председателството на ЕС и Комисията продължи.

През ноември 2010 г. СУЦП се споразумя по проекта на общите условия, който да бъде представен на Комитета за ШИС-ВИС през 2011 г.

През периода, обхванат от настоящия доклад, групата е заседавала 16 пъти.

3.2.2. Комитет за ШИС-ВИС (ШИС ІІ)

При разработването на ШИС II Комисията се подпомага от Комитета за ШИС-ВИС. През периода юли—декември 2010 г. бяха проведени три заседания на Комитета за ШИС-ВИС по технически въпроси, свързани с ШИС II.

Освен редовните заседания на Комитета за ШИС-ВИС се организират и срещи на работни групи на комитета и семинари с участието на експерти от държавите-членки, на които подробно се обсъждат технически въпроси. Обикновено тези семинари и срещи се съсредоточават върху въпроси, възникнали в контекста на постигането на конкретни резултати по проекта.

- „Консултативната група по изпитванията“ (КГИ) предоставя на Комитета за ШИС-ВИС становища по въпроси, свързани с организацията, осъществяването и тълкуването на резултатите от изпитванията. През настоящия отчетен период групата проведе две заседания.

- „Съветът за управление на промените“ (СУП) дава съвети относно класификацията, окачествяването и потенциалното отражение от коригирането на проблеми, за които е докладвано. Тази работна група, която също докладва на Комитета за ШИС-ВИС, проведе едно заседание по време на настоящия отчетен период.

- През този период бе организиран един семинар по въпросите на миграцията към ШИС ІІ, чиято цел беше да се дадат съвети на Комитета за ШИС-ВИС и да се осъществят дейности по тази тема от основно значение.

3.2.3. Национално планиране и координиране

С цел предоставянето на консултации на службите на Комисията е организирана работна група, съставена от националните ръководители на проекта (НРП) на държавите-членки и тези на потребителите. На заседанията си НРП обсъждат въпроси, свързани с подробното планиране, рисковете и дейностите по проекта на централно и национално равнище. През настоящия отчетен период се проведоха три заседания на НРП.

3.2.4. Съветът

Както бе посочено в заключенията на Съвета и в съответствие с желанието на всички участници в проекта да бъде запазена пълна прозрачност, Комисията редовно уведомява Съвета и Европейския парламент за изпълнението на цялостния график за ШИС II и разходите по централния проект.

Комисията участва в заседанията на подготвителните органи на Съвета, отговарящи за Шенгенската информационна система и във всяко заседание на Съвета на министрите, в чийто дневен ред е включена ШИС II. Комисията представя доклади за актуалното състояние на проекта ШИС II и предвидените следващи стъпки.

Освен редовното устно представяне на развитието на проекта, през този период Комисията представи работен документ на своите служби със заглавие „Доклад относно цялостния график и бюджет за пускането в експлоатация на Шенгенската информационна система (ШИС II)“ , който бе разпространен преди заседанието на Съвета по правосъдие и вътрешни работи на 7—8 октомври.

Сред колегите, участващи в проекта на национално равнище, Комисията разпространява седмичен бюлетин, в който са обобщени техническите развития.

3.2.5. Европейският парламент

Комисията продължи да информира редовно Европейския парламент за актуалното състояние на ШИС II, използвайки верни, проверими и актуализирани факти и данни.

Препоръките на Комисията по бюджетите „ да запази средствата, отпуснати за ШИС ІІ, в резерв в зависимост от успеха на изпитването и до провеждане на цялостен одит “ бяха последвани по време на бюджетната процедура за 2011 г. На 15 декември Европейският парламент запази бюджетните кредити за ШИС II в резерв за бюджета за 2011 г.

Освен това той постави условия за освобождаването на този резерв[6]:

1. Комисията да представи „ конкретен и реалистичен график “ за по-нататъшното разработване на ШИС II и преглед на отражението върху бюджета;

2. Пълен достъп до договора за услуги, който Комисията и доставчикът на услуги са подписали във връзка с разработването на системата ШИС II, за Парламента и Съвета.

За да изпълни първото условие, посочено по-горе, през ноември Комисията представи на членовете на съответните парламентарни комисии подробен преглед на напредъка в контекста на т.нар. „технически брифинг“. Тя разпространи също така подробна информация за бюджета, която обхващаше както миналите, така и бъдещите поети задължения и плащания. Освен това Комисията заяви готовността си да даде исканата информация относно договора на среща, на която бяха спазени изискванията за поверителност (за да се защитят законните стопански интереси на доставчика, с който е сключен договорът). На същата среща бяха обсъдени и практически начини за решаване на въпроса за бюджета, при които Парламентът може да упражнява контрол и надзор, без да възпрепятства напредъка по проекта и обработването на фактурите.

Бяха проведени допълнителни редовни срещи с членове на ЕП, а след заседанието на Съвета по правосъдие и вътрешни работи през октомври комисар Малмстрьом изпрати писмо до председателя на Комисията по граждански свободи, правосъдие и вътрешни работи (LIBE) на Европейския парламент (и до докладчиците), съдържащо основните заключения от това заседание. Докладът за графика и бюджетния план бе изпратен на председателите на комисиите LIBE и BUDG, а в комисията LIBE бяха организирани представяния на актуалното състояние на ШИС II.

Комисията отговори и на десет парламентарни въпроса, свързани с ШИС II.

4. Приоритети за следващия отчетен период

До второто тримесечие на 2011 г. акцентът ще бъде поставен първоначално върху адаптирането на централните и националните системи към актуализираните изисквания.

През следващата фаза ще бъдат извършени изпитвания, за да се провери правилното функциониране на ШИС II като цяло. Това ще отнеме около година и ще приключи с изпитването на втори етап през първото тримесечие на 2012 г.

Окончателните фази на проекта ще се състоят от „цялостно изпитване“ (поредица от изпитвания, предвидени в правните инструменти за ШИС II) и реална миграция на данните. Системата ще бъде пусната в експлоатация през първото тримесечие на 2013 г.

5. Заключения

Благодарение на съвместните усилия на всички участници в процеса всички неизвестни елементи от технически и политически характер около бъдещето на проекта ШИС II, които съществуваха в началото на 2010 г., бяха постепенно изяснени през годината. Тази активна работа завърши с успешен резултат от изпитването на първи етап, постигането на съгласие за определянето на окончателните изисквания, за да може системата да започне да функционира, и сключването на съответната договорна рамка. Всички тези положителни елементи допринесоха за съживяването на проекта за ШИС II с наличието на ясно и споделено виждане за оставащите фази на проекта и реалистичен график и подходящ бюджетен план за приключване на оставащата работа. След приключването на почти две години, изпълнени с трудности, този нов тласък осигурява контекст, в който всички участници трябва да положат необходимите усилия, за да може проектът за ШИС II да бъде приключен.

Приложение I

Заседания на Комитета за ШИС-ВИС (ШИС ІІ) и на работната група

Заседания, проведени през отчетния период

ЮЛИ 2010 г. |

6, 14, 27 | Съвет за управление на цялостната програма ШИС ІІ |

13 | Съвет за управление на промените |

15 | Заседание на националните ръководители на проекта |

15 | Комитет за ШИС-ВИС (технически ШИС ІІ) |

АВГУСТ 2010 г. |

11, 25 | Съвет за управление на цялостната програма ШИС ІІ |

СЕПТЕМВРИ 2010 г. |

8, 16, 30 | Съвет за управление на цялостната програма ШИС ІІ |

22 | Комитет за ШИС-ВИС (технически ШИС ІІ) |

22 | Заседание на националните ръководители на проекта |

ОКТОМВРИ 2010 г. |

20 | Комитет за ШИС-ВИС (технически ШИС ІІ) |

27 | Комитет за ШИС-ВИС (SIRENE) |

20, 27 | Съвет за управление на цялостната програма ШИС ІІ |

НОЕМВРИ 2010 г. |

10, 16, 24 | Съвет за управление на цялостната програма ШИС ІІ |

ДЕКЕМВРИ 2010 г. |

2 | Семинар по въпросите на миграцията |

2, 8, 15 | Съвет за управление на цялостната програма ШИС ІІ |

16 | Заседание на националните ръководители на проекта |

7, 14 | Консултативна група по изпитванията |

Заседания на Комитета за ШИС-ВИС (ШИС ІІ) и на работната група

б) Заседания, които се очаква да се проведат през предстоящия отчетен период

ЯНУАРИ 2011 г. |

11-12 | Работна група по изпитванията |

12, 19, 25 | Съвет за управление на цялостната програма ШИС ІІ |

26 | Комитет за ШИС-ВИС (технически ШИС ІІ) |

26 | Заседание на националните ръководители на проекта |

ФЕВРУАРИ 2011 г. |

2, 9, 16, 22 | Съвет за управление на цялостната програма ШИС ІІ |

23 | Комитет за ШИС-ВИС (технически ШИС ІІ) |

23 | Заседание на националните ръководители на проекта |

МАРТ 2011 г. |

2, 9, 16, 22, 30 | Съвет за управление на цялостната програма ШИС ІІ |

23 | Комитет за ШИС-ВИС (технически ШИС ІІ) |

23 | Заседание на националните ръководители на проекта |

АПРИЛ 2011 г. |

6, 13, 20, 26 | Съвет за управление на цялостната програма ШИС ІІ |

27 | Комитет за ШИС-ВИС (технически ШИС ІІ) |

27 | Заседание на националните ръководители на проекта |

МАЙ 2011 г. |

4, 11, 18, 24 | Съвет за управление на цялостната програма ШИС ІІ |

25 | Комитет за ШИС-ВИС (технически ШИС ІІ) |

25 | Заседание на националните ръководители на проекта |

ЮНИ 2011 г. |

1, 8, 15, 28 | Съвет за управление на цялостната програма ШИС ІІ |

29 | Комитет за ШИС-ВИС (технически ШИС ІІ) |

29 | Заседание на националните ръководители на проекта |

[1] Регламент (ЕО) № 1104/2008, изменен с Регламент (ЕС) № 541/2010, и Решение 2008/839/ПВР на Съвета, изменено с Регламент (ЕС) № 542/2010.

[2] Работен документ на службите на Комисията „Доклад относно цялостния график и бюджет за пускането в експлоатация на Шенгенската информационна система (ШИС II)“ : документ SEC (2010) 1138 окончателен Брюксел 21.9.2010 г.

[3] Общ член 1, параграф 3 от Регламент (ЕО) № 1104/2008, изменен с Регламент (ЕС) № 541/2010, и от Решение 2008/839/ПВР на Съвета, изменено с Регламент (ЕС) № 542/2010.

[4] 2007/171/ЕО: Решение на Комисията от 16 март 2007 г. относно определяне на мрежовите изисквания за Шенгенската информационна система II (3-ти стълб); 2007/170/ЕО: Решение на Комисията от 16 март 2007 г. относно определяне на мрежовите изисквания за Шенгенската информационна система II (1-ви стълб) (нотифицирано под номер C(2007) 845); 2008/602/ЕО: Решение на Комисията от 17 юни 2008 г. относно определяне на физическата архитектура и изискванията на националните интерфейси и на съобщителната инфраструктура между Централната ВИС и националните интерфейси за етапа на разработване (нотифицирано под номер C(2008) 2693).

[5] Регламент (ЕС) № 541/2010 и Регламент (ЕС) № 542/2010.

[6] Две трети от бюджетните кредити за поети задължения и плащания бяха освободени през януари 2011 г.